Jóna Dávid

*Ne siess, kérlek!*

*Baranyi Ferenc A vers az úr című versére*

 Drága Feri bácsim,

bőröndök nélküli utazásodra készülsz,

de senki sem akar Tőled búcsúzni még,

minden szavad értjük és fogadjuk,

de nincs záróra, asztalra feltett thonet szék.

*Szolgaságunk*ban is ott van kacsintás.

Ne siettesd, ne zárd le a szekretert!

Szeressük azokat a harangokat még,

melyet a történelem oly annyiszor félrevert!

Ne fájdalommal, büszkeséggel nézd a kerted,

melyben nő fű, fa, s mindenféle virág,

és mosolyogva azt, ahogy verseidtől feszengnek

a megbélyegzők, a gyűlölködők és az antiszemiták.

A verseid a fontosak, hát persze,

túl is élnek, ebben biztos is vagyok,

ott lesznek, időtlen sokáig,

mint a porta lelkét őrző kőangyalok.

Nincs miért, és nincs hova siess,

még akkor se, ha a test fájdalmával terhel,

mert nekünk együtt is van feladatunk még,

engedd, hogy éljek e gyanúperrel.